**OBJEKTO APSAUGOS REIKALAVIMAI**

1. **BENDROSIOS NUOSTATOS**
   1. Šie Objekto apsaugos reikalavimai (toliau − Reikalavimai) yra taikomi tais atvejais, kai tai numatyta atitinkamoje sutartyje su Rangovu (toliau – Sutartis) ir (arba) šie Reikalavimai yra įtraukti į tos Sutarties sudėtį.
   2. Šių Reikalavimų įgyvendinimą užtikrina Rangovas.
   3. Reikalavimai nustato:
      1. fizinės saugos reikalavimus objekte, kuriame atliekami statybos darbai (toliau − Objektas);
      2. Užsakovo, Rangovo, subrangovų, svečių, pareigūnų ir kitų asmenų patekimą į Objekto teritoriją;
      3. Autotransporto ir savaeigių mechanizmų patekimą į Objekto teritoriją ir išvykimą iš jos;
      4. Visų rūšių materialinių vertybių įvežimą (įnešimą) į Objekto teritoriją, o taip pat materialinių vertybių ir statybos atliekų išvežimą (išnešimą) iš jos;
      5. Leidimų patekimui į Objekto teritoriją įforminimo tvarką;
      6. Objekto vidaus tvarką ir jos kontrolę;
      7. Atsakomybę už Objekto vidaus tvarkos taisyklių pažeidimus.
   4. Reikalavimų taikymas:
      1. Reikalavimų laikymasis privalomas Rangovo statomame/rekonstruojamame Objekte ir jo teritorijoje;
      2. Reikalavimų laikymąsi Objekte ir jo teritorijoje kontroliuoja Apsauga;
      3. Reikalavimų nuostatai privalomi visiems asmenims, dirbantiems ir/ar esantiems Rangovo statomame Objekte ir jo teritorijoje.
2. **PAGRINDINĖS SĄVOKOS**
   1. Reikalavimuose vartojamų sąvokų apibrėžimai atitinka Sutartyje naudojamų sąvokų apibrėžimus, jei pačiuose Reikalavimuose nenurodyta kitaip.
   2. Kitos Reikalavimuose naudojamos sąvokos:
      1. **Apsauga** - įmonė ar asmenys, sandorių su Rangovu pagrindu vykdantys Objekto teritorijos apsaugą ir užtikrinantys vidaus tvarkos taisyklių laikymąsi Objekte.
      2. **Apsaugos darbuotojas** − asmuo, įgijęs valstybės nustatyto pavyzdžio apsaugos darbuotojo egzamino pažymėjimą, turintis leidimą nešiotis ginklą. Funkcijos: Objekto teritorijos, pastatų ir technologinių įrenginių apsauga, leidimų režimo reikalavimų užtikrinimas Objekte.
      3. **Apsaugos darbuotojų namelis** − konteinerinė buitinė patalpa, šildoma, su pajungta elektra, geriamo vandens talpykla, baldais, skirta budėti vienam ar daugiau apsaugos darbuotojui.
      4. **Statybvietės aptvaras** − laikinas aptvėrimas (tvora) aplink statybvietę, susidedanti iš metalinių surenkamų tvoros elementų (segmentų), ne žemesnių kaip 180 cm, standžiai tarpusavyje sutvirtintų specialiomis metalinėmis jungtimis, su gelžbetonio ar kito tipo tvirtais montavimo padais.
      5. **Sukamieji varteliai** − elektromechaninis įrenginys, skirtas asmenų įleidimui į Objekto teritoriją ir išleidimui iš teritorijos, pritaikytas veikti lauko sąlygoms. Sukamieji varteliai valdomi įeigos kontrolės sistema su identifikavimo priemonėmis (elektroninės įeigos kortelės, žetonai ir pan.). Apsaugos darbuotojo darbo vietoje privalo būti įrengta įeigos kontrolės sistemos valdymo (programavimo) įranga, turinti galimybę atvaizduoti darbuotojų judėjimo duomenis bei asmenų skaičių Objekte realiu laiku.
      6. **Valdomas kelio užtvaras** − nuleidžiamas/pakeliamas barjeras, naudojamas reguliuoti transporto priemonių srautą per kontroliuojamą punktą. Mobilus, prireikus gali būti kilnojamas ir perstatomas, užtvaras turi turėti aiškiai matomą perspėjimo švyturėlį, privalo būti automatizuotas, valdomas apsaugos darbuotojo, o dingus elektros maitinimui − turi turėti mechaninį valdymą.
      7. **Vaizdo stebėjimo kamera** − lauko sąlygoms pritaikyta vaizdo stebėjimo kamera, tvirtinimo konstrukcija pritaikyta pagal poreikį keisti montavimo vietą. Raiška ne mažesnė kaip 2 MP, su IR pašvietimu. Vaizdo signalų perdavimas į vaizdo įrašymo įrenginį WiFi arba tinklo kabeliu.
      8. **Vaizdo įrašymo įrenginys su monitoriumi** − tinklinis (IP) vaizdo stebėjimo kamerų signalų įrašymo įrenginys su monitoriaus prijungimu realaus laiko vaizdo stebėjimui.
      9. **Svečiai** − asmenys, Rangovo ar Užsakovo vadovybės ar jų įgaliotų darbuotojų leidimu galintys lankytis Objekte.
      10. **Leidimas** − nustatytos formos Rangovo išduodamas specialus dokumentas, galintis turėti atitinkamas žymas, suteikiantis teisę asmeniui patekti į saugomą Objektą.
3. **MINIMALŪS FIZINĖS SAUGOS REIKALAVIMAI**
   1. Prieš pradėdamas darbus, Rangovas aplink jam perduotą statybvietę įrengia statybvietės aptvarą.
   2. Objekto apsaugą užtikrina ginkluota apsauga, Objekte rangos darbų vykdymo metu turi budėti ne mažiau kaip [***įrašoma pagal objekto saugos lygį***] apsaugos darbuotojai, kitu metu − ne mažiau kaip [***įrašoma pagal objekto saugos lygį***] apsaugos darbuotojai.
   3. Prie pagrindinio įvažiavimo į Objekto teritoriją įrengiamas apsaugos darbuotojų namelis. Jeigu numatomi du ar daugiau įvažiavimai į Objektą, kurie bus naudojami statybos laikotarpiu, prie kiekvieno iš jų įrengiami apsaugos darbuotojų nameliai.
   4. Asmenų patekimo kontrolei apsaugos namelis parenkamas su vidiniu praėjimo koridoriumi ir sukamaisiais varteliais šiame koridoriuje. Nesant galimybės įrengti apsaugos namelį su vidiniu praėjimo koridoriumi šalia apsaugos darbuotojų namelio (namelių) įrengiami lauko sąlygoms pritaikyti sukamieji varteliai.
   5. Autotransporto judėjimo kontrolei įvažiavime (įvažiavimuose) įrengiami valdomi kelio užtvarai.
   6. Objekte rangos darbų vykdymo laikotarpiui įrengiama laikina vaizdo stebėjimo sistema. Objekto teritorijoje įrengiamos ne mažiau kaip [***įrašoma pagal objekto saugos lygį***] vaizdo stebėjimo kameros. Kamerų stebėjimo laukai − patekimas į Objektą, statybvietė, sandėliavimo zona, kitos saugai aktualios zonos. Apsaugos darbuotojų namelyje įrengiamas vaizdo įrašymo įrenginys su monitoriumi vaizdo stebėjimui. Vaizdo įrašymas vykdomas nuolat (24/7), įrašai saugomi ne trumpiau kaip 30 dienų. Užsakovui sudaromos sąlygos nuotoliniam (WEB aplikacija) vaizdo kamerų stebėjimui. Nuotolinis prisijungimas apsaugomas slaptažodžiais. Nuotoliniam prisijungimą ir duomenų perdavimą Rangovas organizuoja per trečių šalių interneto tinklus (GSM, GPRS ar pan.).
4. **LEIDIMŲ REŽIMAS**
   1. Leidimas yra dokumentas, suteikiantis teisę patekti į Objekto teritoriją. Leidime nurodomas asmens vardas, pavardė bei darbovietės (įmonės) pavadinimas bei leidimo galiojimo laikas. Leidimas gali būti spausdinamas ant elektroninės įeigos kortelės. Išduoti leidimai registruojami leidimų registravimo žurnale, kurį Rangovas veda , saugo ir privalo pateikti patikrinimui, Užsakovui pareikalavus, visą Rangos sutarties galiojimo laikotarpį.
   2. Leidimai galioja tik kartu su asmens tapatybę patvirtinančiu dokumentu.
   3. Leidimas suteikia teisę patekti tik į konkretų Objektą. Leidimai į kitus Užsakovo objektus ar teritorijas išduodami atskira tvarka.
   4. Leidimai privalomai pateikiami Apsaugai patikrinimui pereinant/pervažiuojant apsaugos postą ir Objekto teritorijoje pareikalavus apsaugos darbuotojui.
   5. Apsaugos poste privalomai pateikiamos patikrinimui bet kokios asmenų įnešamos/išnešamos materialinės vertybės.
   6. Draudžiama į Objekto teritoriją įleisti asmenis su svetimu Leidimu, taip pat su sugadintu Leidimu, kuriam pasibaigęs galiojimo laikas.
   7. Leidimo tekstas turi būti įskaitomas, aiškiai matomi atitinkami žymėjimai. Leidimui praradus tinkamą formą jo turėtojas privalo nustatyta tvarka pasikeisti Leidimą.
   8. Leidimo galiojimo laikas nustatomas atsižvelgiant į rangos ar paslaugų sutartyse numatytus terminus ir/arba darbo pobūdį.
   9. Darbuotojai, atliekantys trumpalaikius darbus Objekte, svečiai ir kiti asmenys patenka į Objekto teritoriją pagal Rangovo atsakingo darbuotojo Apsaugai pateiktą sąrašą, nurodant jame asmens vardą, pavardę bei darbovietę. Pagal sąrašą patenkantys asmenys Apsaugai privalo pateikti asmens dokumentą. Apsaugos poste privalomai vedamas darbuotojų, atliekančių trumpalaikius darbus Objekte ir svečių registravimo žurnalas, kurį Rangovas veda , saugo ir privalo pateikti patikrinimui, Užsakovui pareikalavus, visą Rangos sutarties galiojimo laikotarpį.
   10. Transporto priemonių įleidimas į Objekto teritoriją:
       1. Transporto priemonės gali įvažiuoti į Objekto teritoriją tik pagal Rangovo atsakingo darbuotojo patvirtintą sąrašą, nurodant jame transporto priemonės valstybinį numerį bei vairuotojo vardą, pavardę bei darbovietę.
       2. Transporto priemonės pagal sąrašą įleidžiamos į Objekto teritoriją tik vairuotojui kartu pateikus asmens tapatybę patvirtinantį dokumentą.
       3. Visos įvažiojančios į Objekto teritoriją/išvažiuojančios iš Objekto teritorijos transporto priemonės registruojamos transporto registracijos žurnale. Transporto priemonių registravimo žurnalą Rangovas veda , saugo ir privalo pateikti patikrinimui, Užsakovui pareikalavus, visą Rangos sutarties galiojimo laikotarpį.
       4. Apsaugos poste pasirinktinai gali būti patikrintos įvažiuojančios ir išvažiuojančios transporto priemonės ir savaeigiai mechanizmai bei jais pervežamos materialinės vertybės.
       5. Vairuotojas transporto priemonės patikrinimui privalo sustoti Apsaugos posto teritorijoje, užgesinti variklį, išlaipinti keleivius, Apsaugos darbuotojui reikalaujant pateikti apžiūrai transporto priemonės saloną, variklio skyrių, bagažinę ir kitas uždaras ertmes. Išvažiuoti iš Apsaugos posto teritorijos galima tik gavus apsaugos darbuotojo leidimą.
       6. Ekstremalių situacijų metu priešgaisrinės gelbėjimo tarnybos ir greitosios medicinos pagalbos automobiliai su įjungtais mėlynos/raudonos spalvos švyturėliais praleidžiami netikrinant.
   11. Leidimų išdavimas bei sąrašų pateikimas:
       1. Rangovo statomame Objekte leidimų išdavimą, keitimą bei sąrašų, pagal kuriuos į Objekto teritoriją įleidžiami asmenys bei transporto priemonės, tvarko Rangovo atsakingas darbuotojas;
5. **VIDAUS TVARKA**
   1. Viešąją ir vidaus tvarką Objekto teritorijoje prižiūri Apsauga.
   2. Asmenys ir transporto priemonės į Objekto teritoriją/iš jos gali judėti tik per tam tikslui skirtus apsaugos kontroliuojamos praleidimo punktus. Judėjimas ne per praleidimo punktus draudžiamas.
   3. Draudžiama į Objekto teritoriją įleisti ar objekto teritorijoje būti neblaiviems asmenims. Užfiksavus pažeidimo faktą tokie asmenys nedelsiant turi būti pašalinti iš Objekto teritorijos.
   4. Draudžiama be Rangovo atsakingo darbuotojo leidimo ardyti ar kitaip pažeisti Objekto teritorijos tvorą. Jeigu Objekte dirbančių įmonių darbuotojams būtina atliekant darbus išardyti tvoros atkarpą, jų darbų vadovas informuoja apie tai Apsaugą ir yra atsakingas už tai, kad darbo dienos pabaigoje tvora būtų tinkamai atstatyta.
   5. Draudžiama į Objektą įnešti (įvežti) ir laikyti jame ginklus, šaudmenis, sprogstamąsias medžiagas, alkoholinius gėrimus, narkotines medžiagas.
   6. Materialinių vertybių išvežimo (išnešimo) iš Objekto teritorijos tvarka:
      1. Materialines vertybes išvežti (išnešti) iš Objekto teritorijos galima tik turint šių vertybių sąrašą, kuriame tiksliai nurodoma materialinių vertybių rūšis ir kiekis, išvežimo (išnešimo) data, išvežančio (išnešančio) asmens vardas, pavardė ir įmonės rekvizitai. Sąrašą pasirašo ir antspaudu patvirtina įmonės, kuriai priklauso išvežamos (išnešamos) materialinės vertybės, atsakingas asmuo.
      2. Subrangovų išvežamų (išnešamų) materialinių vertybių sąrašus papildomai turi patvirtinti (pasirašyti) Rangovo atsakingas darbuotojas.
      3. Pagal šią tvarką patvirtintas išvežamų (išnešamų) materialinių vertybių sąrašas yra vienkartinis. Kiekvienu materialinių vertybių išvežimo (išnešimo) atveju pildomas naujas sąrašas.
      4. Išvežamos (išnešamos) materialinės vertybės kartu su patvirtintu sąrašu pateikiamos Apsaugos poste patikrinimui. Atitinkant sąrašo duomenims ir faktiniams materialinių vertybių rūšiai ir kiekiui, apsaugos darbuotojai leidžia išvežti (išnešti) šias materialines vertybes. Sąrašas pasirašomas materialines vertybes tikrinusio darbuotojo, paimamas ir saugomas Apsaugos poste.
      5. Esant sąraše nurodytų ir faktiškai išvežamų (išnešamų) materialinių vertybių neatitikimui, jas gabenęs asmuo (asmenys) sulaikomi ir į Apsaugos postą aiškintis aplinkybėms iškviečiamas Rangovo atsakingas darbuotojas. Jeigu materialinės vertybės priklauso Užsakovui, į Apsaugos postą papildomai iškviečiamas Užsakovo atsakingas asmuo.
      6. Asmenys, įtariami neteisėtai bandę pasisavinti materialines vertybes, sulaikomi Apsaugos ir informavus Užsakovą perduodami teisėsaugos pareigūnams.
   7. Vidaus tvarkos pažeidimų užfiksavimas ir patvirtinimas:
      1. Apsaugos darbuotojas, pastebėjęs darantį pažeidimą Užsakovo, Rangovo ar subrangovo darbuotoją, privalo sulaikyti pažeidėją, paimti jo Leidimą ir į Apsaugos postą iškviesti atsakingą Rangovo darbuotoją pažeidimo akto surašymui.
      2. Objekto teritorijoje pažeidimus darantys svečiai ir kiti asmenys sulaikomi Apsaugos darbuotojų ir pagal pažeidimų (padarytos žalos) pobūdį arba pašalinami iš Objekto teritorijos, arba perduodami teisėsaugos pareigūnams.
      3. Jeigu yra sulaikomas Užsakovo darbuotojas, tuomet atsakingas Rangovo darbuotojas pažeidimo akto surašymui kviečia atvykti Užsakovo atstovą. Aktas surašomas trimis egzemplioriais, po vieną kiekvienai šaliai.
      4. Akte privalo pasirašyti ir pažeidėjas, nurodydamas ar sutinka su užfiksuotomis aplinkybėmis. Jeigu pažeidėjas atsisako pasirašyti ant akto, apie tai pažymima akte.
      5. Apsaugai liekančiame akto egzemplioriuje pasirašo dalyvavę Užsakovo ir Rangovo darbuotojai, patvirtindami, kad surašyta teisingai, nurodydami savo pareigas, vardą, pavardę ir pasirašydami.
      6. Pažeidimą padaręs darbuotojas privalo pasiaiškinti raštu, o jeigu atsisako − tai užfiksuojama akte.
      7. Šalių patvirtinti pažeidimo aktai yra tinkamas pažeidimo fakto įrodymas. Jie turi būti saugomi ir kilus ginčui turi įrodomąją galią. Fotografijos, kiti dokumentai gali būti pateikiami kaip papildomi įrodymai.
6. **ATSAKOMYBĖ UŽ APSAUGOS REIKALAVIMŲ PAŽEIDIMUS**
   1. Užsakovas turi teisę visu Sutarties galiojimo laiku kontroliuoti, kaip Rangovas įgyvendina šiuos Reikalavimus. Nustatytų reikalavimų vykdymo kontrolę atlieka Užsakovo Projekto vadovas ir fizinės saugos skyriaus apsaugos paslaugų specialistas ne rečiau kaip kartą per ketvirtį. Patikrinimo rezultatai fiksuojami patikros protokole. Užsakovo atstovui pareikalavus, Rangovas turi pateikti visą pildomą dokumentaciją, įeigos kontrolės sistemos bei vaizdo stebėjimo sistemos įrašus bei sudaryti sąlygas Objekto teritorijoje įvertinti faktinį reikalavimų laikymąsi.
   2. Įvykiai, kuriuos užfiksavus surašomas pažeidimo aktas bei Rangovui skiriama Sutartyje numatyta bauda už fizinės saugos reikalavimų pažeidimus (jei numatyta Sutartyje):
      1. Šiuose Reikalavimuose nustatytų minimalių fizinės saugos reikalavimų bei leidimų režimo nevykdymas arba dalinis vykdymas Objekte;
      2. Patekimas į Objektą/iš Objekto ne per tam tikslui skirtas vietas;
      3. Nesankcionuotas Objekto teritorijos tvoros išardymas ar kitoks sugadinimas arba turint reikiamus leidimus tvoros išardymui jos neatstatymas darbo dienos pabaigoje;
      4. Teisėtų apsaugos darbuotojų reikalavimų nevykdymas, muštynių, riaušių kėlimas, tyčinis materialinių vertybių sugadinimas, chuliganizmas:
      5. Veikas, išvardintas 6.2.5. punkte, vykdžiusiems asmenims draudžiama ateityje patekti į Objekto teritoriją.
7. **BAIGIAMOSIOS NUOSTATOS**
   1. Ekstremalių situacijų metu Užsakovo sprendimu gali būti laikinai apribotas Užsakovo, Rangovo, subrangovų darbuotojų, svečių, kitų asmenų, taip pat autotransporto patekimas į Objekto teritoriją, apie apribojimo priežastis ir trukmę Užsakovas raštu informuoja Rangovą.